
Na podlagi 3. člena Pravilnika o šolskem redu v srednjih šolah (Ur. l. RS, št. 30/18 in 70/19) in  Šolskih pravil o šolskem redu Srednje šole za logistiko in tekstilstvo ravnatelj Srednje šole za logistiko in tekstilstvo, SIC Ljubljana (v nadaljevanju SŠLT), določam

ŠOLSKA PRAVILA VEDENJA DIJAKOV, UČITELJEV IN SPREMLJEVALCEV NA STROKOVNIH EKSKURZIJAH IN DRUGIH ORGANIZIRANIH VZGOJNO-IZOBRAŽEVALNIH DEJAVNOSTIH

1. člen
(splošna določila)

1. Ta pravila so razširitev 62. člena Šolskih pravil o šolskem redu Srednje šole za logistiko in tekstilstvo.
2. S temi pravili se podrobneje določajo pravice in dolžnosti dijakov, učiteljev in spremljevalcev na strokovnih ekskurzijah in drugih organiziranih vzgojno-izobraževalnih dejavnostih SŠLT.
3. Pravila določajo način ukrepanja ob kršitvah, ki so določena v teh pravilih.
4. Ob izvedbi strokovnih ekskurzij in drugih organiziranih vzgojno-izobraževalnih dejavnosti je zavod dolžan zagotoviti vse za varnost vseh udeležencev.
5. Med potekom dejavnosti je fotografiranje in snemanje dovoljeno le za potrebe dokumentiranja dela šole ter promocije (objave na spletni strani šole, v šolskih publikacijah ali na uradnih družbenih omrežjih zavoda), skladno z zakonodajo o varstvu osebnih podatkov (GDPR) in pridobljenimi pisnimi soglasji staršev oziroma polnoletnih dijakov. Prepovedano je kakršnokoli nepooblaščeno fotografiranje ali snemanje dijakov in spremljevalcev ter objavljanje teh posnetkov na zasebnih družbenih omrežjih ali spletnih platformah.
6. Sestavni del teh pravil je varnostni načrt.



2. člen
(pravice in dolžnosti udeležencev)
1. Pravice dijakov:
· Dijak ima pravico do udeležbe na strokovnih ekskurzijah in drugih organiziranih vzgojno-izobraževalnih dejavnosti SŠLT;
· na strokovnih ekskurzijah in drugih organiziranih vzgojno-izobraževalnih dejavnostih SŠLT ima dijak pravico do varnosti;
· dijaku je zagotovljeno spoštovanje njegove osebnosti in dostojanstva;
· dijak ima pravico pridobivati kvalitetne informacije, ki razširjajo njegovo znanje;
· dijak ima na strokovnih ekskurzijah in drugih vzgojno-izobraževalnih dejavnostih SŠLT pravico konstruktivno sodelovati pri oblikovanju vsebin.

2. Pravice učiteljev in spremljevalcev:
· Na strokovnih ekskurzijah in drugih organiziranih vzgojno-izobraževalnih dejavnostih SŠLT imajo učitelji in spremljevalci pravico do varnosti;
· učiteljem in spremljevalcem je zagotovljeno spoštovanje njihove osebnosti in dostojanstva;
· učitelji in spremljevalci konstruktivno sodelujejo z ravnateljem, vodjem strokovne ekskurzije in organizatorjem drugih vzgojno-izobraževalnih dejavnosti SŠLT pri oblikovanju vsebine, načrtovanju in pripravi posameznih dejavnosti in pri analiziranju uspešnosti ob zaključku dejavnosti;
· učitelji in spremljevalci imajo pravico do nadomestila za čas odsotnosti v skladu s kolektivno pogodbo in šolskimi predpisi.

3. Dolžnosti dijakov:
· Dijak mora spoštovati pravice vseh udeležencev strokovnih ekskurzij in drugih vzgojno-izobraževalnih dejavnostih SŠLT ter drugih oseb;
· dijak se mora obnašati v skladu s splošno sprejetimi normami;
· dijak aktivno sodeluje pri pripravi posameznih vsebin (v skladu z dogovori z vodjo posameznih dejavnosti, učitelji ali spremljevalci) pred odhodom na strokovno ekskurzijo ali drugo vzgojno-izobraževalno dejavnost SŠLT, med njo ter pri oblikovanju zaključnega poročila;
· dijak ves čas trajanja strokovne ekskurzije ali druge vzgojno-izobraževalne dejavnosti SŠLT upošteva navodila učiteljev in spremljevalcev;
· brez dovoljenja učiteljev in spremljevalcev dijak ne sme zapustiti skupine;
· [bookmark: _heading=h.gjdgxs]dijak skrbi za lastno zdravje in varnost ter ne ogroža zdravja in varnosti drugih dijakov, učiteljev in spremljevalcev ter drugih oseb;
· dijak skrbi za ohranjanje ugleda šole;
· dijak na strokovno ekskurzijo ali drugo vzgojno-izobraževalno dejavnost SŠLT ne jemlje alkohola in drugih nedovoljenih drog;
· dijak na strokovni ekskurziji ali drugi vzgojno-izobraževalni dejavnosti SŠLT ne pije alkohola in ne jemlje drugih nedovoljenih drog ter navedenega na strokovni ekskurziji ali drugi vzgojno-izobraževalni dejavnosti ne kupuje;
· dijak skrbi za inventar in čistočo prevoznih sredstev, v restavracijah, domovih in drugih prenočiščih;
· dijak upošteva prepovedi, določene s šolskimi pravili, ter hišni red, določen v restavracijah in prenočiščih.

4. Dolžnosti razrednikov, učiteljev in spremljevalcev:
· Razrednik je dolžan zbrati morebitne podatke o zdravstvenih posebnostih dijakov (alergije, kronične bolezni, nujna zdravila) in z njimi seznaniti spremljevalce.
· Učitelji in spremljevalci v skladu z letnim delovnim načrtom vsebinsko pripravijo vse potrebno za izvedbo strokovne ekskurzije ali druge vzgojno-izobraževalne dejavnosti SŠLT;
· organizirajo oz. soorganizirajo strokovno ekskurzijo ali drugo vzgojno-izobraževalno dejavnost SŠLT v skladu z zastavljenimi cilji;
· izvedejo oz. sodelujejo pri izvedbi strokovne ekskurzije ali druge vzgojno-izobraževalne dejavnosti SŠLT ter analizirajo uspešnost in oblikujejo zaključno poročilo;
· v primeru kršitev se ukrepa v skladu z določili teh šolskih pravil.

3. člen
(ukrepanje ob kršitvah)

V primeru neupoštevanja določil teh pravil je šola dolžna ukrepati v skladu s Šolskimi pravili o šolskem redu SŠLT, SIC Ljubljana.
1. Predčasna odstranitev z dejavnosti:
V primeru težjih kršitev šolskih pravil (zlasti posesti ali uživanja alkohola, prepovedanih drog ter drugih psihoaktivnih snovi, samovoljne zapustitve skupine ali hude ogroženosti lastne varnosti in varnosti drugih) vodja dejavnosti po posvetu z ravnateljem odredi predčasno odstranitev dijaka z ekskurzije ali vzgojno-izobraževalne dejavnosti. Starši oziroma zakoniti zastopniki so v takem primeru dolžni po pozivu šole nemudoma in na lastne stroške organizirati ter izvesti prevzem in prevoz dijaka z mesta izvajanja dejavnosti domov.
5. člen
(uveljavitev pravilnika)

Pravila začnejo veljati od 22. 9. 2026.


Datum: 21. 9. 2026
Številka: 007-1/2026/10

